Camptosaurus
Store norske leksikon,Realfag,Paleontologi,Virveldyr,Krypdyr,Dinosaurer
Camptosaurus var en planteetende dinosaur som levde i overgangen mellom jura og kritt. Den er en slektning av Iguanodon, som den skiller seg fra ved å ha en mer primitiv hånd, med en kort femte finger og bare en liten tommelpigg. Camptosaurus ble omtrent seks meter, og den hadde lang hals og lang hale.
Utbredelse Typearten Camptosaurus dispar levde i Nord-Amerika, og Camptosaurus prestwichii i England. Camptosaurus levde i samme økosystem som Apatosaurus, Diplodocus, Stegosaurus, Allosaurus, Ceratosaurus, Torvosaurus, Ornitholestes og Tanycolagreus. Systematikk Camptosaurus var en slekt i ordenen Ornithischia, underorden Ornithopoda. Den er en overgangsform mellom de tidlige ornithopodene (for eksempel Hypsilophodon) og de senere hadrosaurene (for eksempel Corythosaurus). Les mer i Store norske leksikon dinosaurer